Vplyvy na podnikateľské prostredie

Vplyvy na podnikateľské prostredie	

3.1. Ktoré podnikateľské subjekty budú predkladaným návrhom ovplyvnené a aký je ich počet?
	Na základe štatistických údajov Sociálnej poisťovne bolo k 31. marcu 2013 približne  236 tisíc samostatne zárobkovo činných osôb (ďalej len „SZČO“) a približne 18 300 zamestnávateľov (tzv. jednoosobových s.r.o.) so zamestnancom, ktorý je štatutárnym orgánom, ktorý má najmenej 50 % účasť na majetku zamestnávateľa, alebo členom štatutárneho orgánu, ktorý má najmenej 50 % účasť na majetku zamestnávateľa. 

3.2. Aký je predpokladaný charakter a rozsah nákladov a prínosov?
	
Pozitívny vplyv na zníženie administratívnej záťaže SZČO bude mať:
•	Zrušenie povinnosti  prihlásiť sa a odhlásiť sa z účasti na sociálnom poistení a predkladať výpis z daňového priznania. 
•	Zavedenie povinnosti pre Sociálnu poisťovňu do 20 dní od vzniku povinného poistenia informovať SZČO o vzniku povinného nemocenského poistenia a povinného dôchodkového poistenia,  vymeriavacom základe na platenie poistného na sociálne poistenie, príspevkov na starobné dôchodkové sporenie,  výške  poistného na jednotlivé podsystémy sociálneho poistenia, výške príspevku na starobné dôchodkové sporenie a údajov týkajúcich sa úhrady poistného na sociálne poistenie a príspevkov na starobné dôchodkové sporenie.
•	Status SZČO na účely sociálneho poistenia sa už nebude viazať na registráciu u správcu dane, ale na zárobkovú činnosť, z ktorej fyzická osoba dosahuje príjmy, ktoré sú zdaňované ako príjmy z podnikania alebo z výkonu inej samostatnej zárobkovej činnosti.

Nezapočítavanie dobrovoľne zaplateného poistného na sociálne poistenie do vymeriavacieho základu SZČO, môže viesť k nižšej sume poistného na povinnom nemocenskom poistení a povinnom dôchodkovom poistení u dotknutých SZČO (nedotkne sa SZČO s minimálnym vymeriavacím základom).

Na účely určenia vymeriavacieho základu SZČO sa príjem z podnikania alebo z výkonu inej samostatnej zárobkovej činnosti rozpočíta vždy na celý kalendárny rok bez ohľadu na počet mesiacov, v ktorých SZČO činnosť reálne vykonávala.

Pre zamestnávateľov so zamestnancom v pozícii štatutárneho orgánu s najmenej 50 % účasťou na majetku zamestnávateľa alebo člena štatutárneho orgánu s najmenej 50 % účasťou na majetku zamestnávateľa dôjde v roku 2014 k zníženiu odvodovej povinnosti z dôvodu neplatenia poistného na garančné poistenie v priemere o 1,42 eura mesačne (15,7 eura ročne).

3.3. Aká je predpokladaná výška administratívnych nákladov, ktoré podniky vynaložia v súvislosti s implementáciou návrhu?
	Bez vplyvu.

3.4. Aké sú dôsledky pripravovaného návrhu pre fungovanie podnikateľských subjektov na slovenskom trhu (ako sa zmenia operácie na trhu?)
	Vplyvom navrhovaných opatrení sa predpokladá zníženie administratívnej záťaže pre SZČO. 	

3.5. Aké sú predpokladané spoločensko – ekonomické dôsledky pripravovaných regulácií?
	Bez vplyvu.